Brief wys dalk waarom ma en dogter sterfDie ma en dogter, wie se lyke in die Visrivier-canyon gevind is, was glo in Namibië om haar ander dogter se as te strooi nadat sy verlede maand in dié land in ŉ motorongeluk oorlede is. Hoofinspekteur Kauna Shikwambi, waarnemende hoof van die Namibiese polisie se openbare betrekkinge-afdeling, het aan Maroela Media gesê die 47-jarige ma en 28-jarige dogter is Saterdag as vermis aangemeld. Hul lyke is Maandag gevind. Volgens Shikwambi is ŉ sak met van die vroue se besittings in gevind. Sy het gesê Duitse dokumente en briewe is in die sak gevind, maar moet eers vertaal word. Die Republikein berig intussen ŉ selfmoordnota is wel gevind. Volgens die berig het die vroue na Namibië gereis om Navinia Perry (22), die vrou se ander dogter, se as te strooi, nadat sy in Desember in ŉ motorongeluk in naby Okombahe dood is. Navinia het as leerlingonderwyseres by ŉ Duitse skool in Otjiwarongo gewerk. Shikwambi het bevestig die polisie vermoed tans geen vuilspel nie.